Steen Gade (SF), 1998-01-15:
Jeg takker for assistancen og skal bare bekræfte det, hr. Poul Qvist Jørgensen sagde.
Den rapport, der foreligger fra Østersørådets kommissær for menneskerettigheder, henviser jo til en lang række af disse internationale konventioner og rejser den diskussion, om medlemslandene omkring Østersøen lever op til den.
Det handler om dobbelt statsborgerskab, det handler om behandlingen af statsløse, og det handler om nogle forhold på bl.a. børneområdet.
Det er det, der er grundlaget
for debatten, og den rapport ligger her, så hr. Kim Behnke og hr. Thulesen Dahl kan selv slå op på siderne.
Ellers må jeg bruge den næste halve time til at finde sidetalshenvisningerne.
Jeg vil gerne sige tak til ministeren for besvarelsen.
Jeg synes, besvarelsen er karakteriseret ved, at ministeren også mener, at vi har brug for at starte en proces, hvor vi bl.a. tager udgangspunkt i den ny konvention, som skal ratificeres, og i den kritik, som er kommet fra Østersøområdets menneskerettighedskommissær.
Det er jeg glad for.
Dermed vil jeg bare sige, at vi har vel alle sammen et fælles ansvar for, at disse regler bliver bedre, at man følger almindelig forvaltningsskik, så vi ikke med rette kan beskyldes for vilkårlighed og for, at folk ikke får en rimelig sagsbehandling.
Jeg er helt med på, at det er Folketingets politiske partiers ansvar, men justitsministeren og Justitsministeriet må også - og sådan har jeg også forstået det - gå ind i en diskussion om netop de punkter.
Her lagde jeg mærke til, hvad Justitsministeriet havde skrevet i talepapiret til ministeren om netop forvaltningsskik, at ministeren mente, at man også havde iagttaget almindelig forvaltningsskik.
Det tror jeg er helt rigtigt, men har vi også efterlevet det?
Det mener jeg ikke.
Da jeg kom ind i det her udvalg for nogle måneder siden, blev jeg faktisk lettere chokeret over, hvordan vi håndterer det her område.
Godt nok står de nu trykt i et cirkulære - og ros for det - men det er altså faktisk først fra den 1. november 1997.
Man udregner de syv år fra det tidspunkt, hvor man opnår permanent opholdstilladelse, og altså kan man i praksis have været i Danmark i ganske mange år inden
, og selv små ting som bødestraffe osv. fører til, at ansøgere skal vente yderligere. I den forbindelse vil jeg egentlig gerne spørge justitsministeren med hensyn til den nye pukkel fra Jugoslavien, som ministeren selv talte om, hvordan man ser på, hvor lang opholdstid de faktisk får i Danmark rent fysisk?
For mange af dem har jo været her i mange år
, inden de får permanent opholdstilladelse på grund af forhistorien, og så får de altså syv år mere.
Så selv om folk, der sidder og hører debatten og er med i den her debat i offentligheden, læser, at der står syv år, er virkeligheden for langt de fleste, at det hele tager betydelig længere tid.
Jeg mener, der er utrolig mange problemer på det her område.
Jeg synes, det er utrygt, at vi ikke ser på kriminalitetens art eller strenghed, men i høj grad lægger vægt på, hvilke typer kriminalitet der er tale om, og det mener vi vi må have ryddet op i.
Jeg vil fremhæve nogle få ting som særlig vigtige for os.
Sagsbehandlingstiden må hurtigt bringes ned.
Der må være offentlighed om regler og procedurer, bedre information, som
ministeren sagde.
Når ansøgeren har været til en samtale og er blevet testet i dansk, skal han ved afslag have besked om, hvornår han kan komme igen og have lært dansk; det er man i gang med, og det er godt.
Og så skal han have, synes jeg, en appelret, hvis han nu mener, at den betjent, han har talt med, ikke har været fair over for ham.
Og så er der den vilkårlighed, vi har med hensyn til bødens størrelse.
Når det er færdselsbøder, er det én ting, når det er andre bøder, er det en tredje ting.
Hvis det er bittesmå bøder på nogle områder, ja, så fører det til tre år, hvis det er store bøder på nogle andre områder, fører det også til tre år.
Der er simpelt hen ikke hoved og hale i de regler, der gælder, og jeg vil gerne bruge kræfter på at få det lavet om.
Jeg mener også, at det at bruge gæld til det offentlige, som en begrundelse for, at folk skal vente nogle flere år, er en meget tvivlsom sag. Vores samfund må jo sørge for at kradse de penge ind hos borgerne, både hos dem, der er her med permanent opholdstilladelse, og hos alle os andre. I SF er vi interesseret i at lave nye klare regler, og vi er indstillet på at finde et kompromis sammen med en række andre partier.
Jeg håber, at dagen i dag bliver starten på et forhandlingsforløb, der skaber bedre og klarere regler for opnåelse af statsborgerskab.
Derfor er jeg glad for at kunne fremsætte følgende forslag til vedtagelse på vegne af Socialdemokratiet, Venstre, De Konservative, SF, Det Radikale Venstre, Enhedslisten og Centrum-Demokraterne, og vedtagelsen lyder således: Forslag til vedtagelse »Folketinget understreger betydningen af, at muligheden for opnåelse af dansk statsborgerskab skal betragtes som et afgørende positivt element i integrationsprocessen for herboende udlændinge.
Folketinget opfordrer derfor regeringen til at fortsætte drøftelserne med partierne om et nyt grundlag for opnåelse af dansk statsborgerskab efter ovenstående retningslinjer med henblik på at opnå bredest mulig parlamentarisk tilslutning hertil.«